URDHËR
Nr. 2, datë 3.12.2018

PËR PËRCAKTIMIN E PROCEDURËS DHE RREGULLAVE TË HEDHJES SË SHORTIT PËR ZGJEDHJEN E ANËTARËVE TË KËSHILLIT TË EMËRIMEVE NË DREJTËSI 
(TË PËRKOHSHËM)

	Në mbështetje të pikës 3, të nenit 149/d, dhe të pikës 11, të nenit 179, të Kushtetutës së Republikës së Shqipërisë, si dhe të nenit 284, të ligjit nr. 115/2016, “Për organet e qeverisjes së sistemit të drejtësisë”, 

URDHËROJ:

KREU I

RREGULLA TË PËRGJITHSHME PËR ORGANIZIMIN E PROCEDURËS SË HEDHJES SË SHORTIT

1. Miratimin e procedurës dhe të rregullave të hedhjes së shortit për zgjedhjen e anëtarëve të Këshillit të Emërimeve në Drejtësi (të përkohshëm). 
2. Hedhja e shortit për zgjedhjen e anëtarëve të Këshillit të Emërimeve në Drejtësi (të përkohshëm) u nënshtrohet parimeve të transparencës, gjurmueshmërisë dhe monitorimit të këtij procesi. 
3. Për organizimin e procedurave të hedhjes së shortit dhe dokumentimin e çdo faze të saj krijohet një Sekretariat Teknik. Numri i anëtarëve dhe përbërja e Sekretariatit Teknik caktohen nga Sekretari i Përgjithshëm i Kuvendit të Shqipërisë. 
4. Kryetari i Kuvendit të Shqipërisë cakton datën dhe orën e organizimit të shortit. 
Data dhe ora e organizimit të shortit publikohet në faqen zyrtare të Kuvendit të Shqipërisë. 
5. Kryetari i Kuvendit njofton zyrtarisht për datën dhe orën e organizimit të shortit, Prokurorin e Përgjithshëm, Sekretarin e Përgjithshëm të Këshillit të Lartë të Drejtësisë, Kryetarin e Gjykatës së Lartë dhe Kryetarin e Gjykatës Kushtetuese, të cilët ftohen të dërgojnë përfaqësuesit e tyre për të qenë prezent në organizimin e shortit. 
Përfaqësuesit e këtyre institucioneve të caktuar për të marrë pjesë në organizimin e shortit nuk duhet të jenë të njëjtë me personat e përfshirë në listën e kandidatëve të paraqitur për Këshillin e Emërimeve në Drejtësi (të përkohshëm). 
6. Për zhvillimin e procedurës së hedhjes së shortit njoftohet dhe ftohet të marrë pjesë si vëzhgues: Avokati i Popullit, Komisioni i Pavarur për Koordinimin, Monitorimin dhe Ndjekjen e zbatimit të ligjit nr. 115/2016, “Për organet e qeverisjes së sistemit të drejtësisë”, përfaqësues të grupeve parlamentare, përfaqësitë e huaja diplomatike të akredituara në Republikën e Shqipërisë, organizata partnere ndërkombëtare dhe media. 
7. Në datën dhe në orën e caktuar për organizimin e shortit, Sekretariati Teknik sigurohet paraprakisht, për praninë e:
a) Përfaqësuesve të dërguar nga institucionet e përcaktuara nga neni 284, i ligjit nr. 115/2016, “Për organet e qeverisjes së sistemit të drejtësisë”; 
b) Avokatit të Popullit ose të përfaqësuesit të autorizuar prej tij;
c) Përfaqësuesve të grupeve parlamentare, të përfaqësive të huaja diplomatike të akredituara në Republikën e Shqipërisë dhe të organizatave partnere ndërkombëtare, në cilësinë e vëzhguesve;
dhe i fton ata të zënë vendet e caktuara. 
8. Mosparaqitja e përfaqësuesve të insti-tucioneve të përcaktuara nga neni 284, i ligjit nr. 115/2016, “Për organet e qeverisjes së sistemit të drejtësisë”, nuk pezullon procedurat e hedhjes së shortit. 

KREU II
PROCESI I HEDHJES SË SHORTIT

9. Shorti organizohet në dy kuti transparente. Në njërën prej kutive vendosen goglat dhe në kutinë tjetër vendosen shiritat e letrës, ku janë shënuar emrat e kandidatëve të propozuar nga secili institucion, sipas listës së përcjellë Kuvendit të Shqipërisë. 
10. Shiritat e letrës me emrat e kandidatëve futen në gogla. Numri i goglave duhet të përputhet me numrin e kandidatëve të propozuar nga secili institucion, sipas listës së përcjellë Kuvendit të Shqipërisë. 
11. Radha e futjes së goglave në kuti dhe radha e hedhjes së shortit përcaktohet duke u mbështetur në renditjen e mëposhtme: 
a) Kandidatë të Gjykatës Kushtetuese;
b) Kandidatë të Gjykatës së Lartë;
c) Kandidatë nga Prokuroria e Përgjithshme;
ç) Kandidatë nga gjykatat e apelit;
d) Kandidatë nga zyrat e prokurorisë pranë gjykatave të apelit;
dh) Kandidatë nga gjykatat administrative.
12. Një nga anëtarët e Sekretariatit Teknik, i ndryshëm nga anëtari që fut shiritin e letrës, në gogël, tërheq nga kutia përkatëse me radhë goglat. 
Anëtari i Sekretarit Teknik, pasi e hap goglën, e lexon me zë të lartë emrin e kandidatit për Këshillin e Emërimeve në Drejtësi (të përkohshëm), që është i shënuar në të dhe ua tregon të gjithë pjesëmarrësve. 
Shiriti i letrës që gjendet brenda saj, i dorëzohet Sekretariatit Teknik. 
13. Kandidati, emri i të cilit është shënuar në shiritin e letrës, do të jetë anëtari i Këshillit të Emërimeve në Drejtësi (të përkohshëm).
14. Me të njëjtin short dhe të njëjtën procedurë, të parashikuar nga pikat 9 deri në 13 të këtij urdhri, zgjidhet edhe një anëtar zëvendësues nga secili institucion sipas parashikimeve të pikës 7, të nenit 221, të ligjit nr. 115/2016, “Për organet e qeverisjes së sistemit të drejtësisë”. 
15. Pas tërheqjes së goglave nga anëtari i Sekretariatit Teknik, kutia transparente zbrazet dhe në të futen goglat me emrat e kandidatëve të dërguar nga institucioni tjetër, sipas radhës së caktuar në pikën 11 të këtij urdhri. 
16. Rezultati i shortit shpallet nga Kryetari i Kuvendit të Shqipërisë. 
17. Procedura e hedhjes së shortit regjistrohet në audio dhe video. 
18. Për dokumentimin e çdo faze të procedurës së organizimit dhe hedhjes së shortit, sipas parashikimeve të këtij urdhri, mbahet procesverbal. 
19. Rezultatet e shortit, së bashku me një relacion për procesin e organizimit të shortit, bëhen menjëherë publike në faqen zyrtare të Kuvendit të Shqipërisë.
20. Avokati i Popullit bën menjëherë publik në faqen zyrtare të institucionit raportin e monitorimit të procesit të shortit.
[bookmark: _GoBack]21. Ngarkohet Sekretari i Përgjithshëm i Kuvendit dhe Sekretariati Teknik për ndjekjen e procedurave të nevojshme të zbatimit të këtij urdhri. 
22. Urdhri nr. 1, datë 22.11.2017, “Për përcaktimin e procedurës dhe rregullave të hedhjes së shortit për zgjedhjen e anëtareve të Këshillit të Emërimeve në Drejtësi”, shfuqizohet. 
Ky urdhër hyn në fuqi menjëherë dhe botohet në Fletoren Zyrtare.

KRYETARI
Gramoz Ruçi

